Diari Oficial de la Generalitat Valenciana


Sumari del DOGV 6469, del 28-02-2011 (2011/2346)

DECRET 16/2011, de 25 de febrer, del Consell, pel qual es concedeix la Creu d'Honor de l'Orde de Jaume I el Conqueridor a Lorin Maazel.
---------------------------------------------------------------------------------------------------------------------------------------

### Dades del document

Número de DOGV
:   6469

Data del DOGV
:   28-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/2346


Data del document
:   25-02-2011

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * distinció honorífica

DECRET 16/2011, de 25 de febrer, del Consell, pel qual es concedeix la Creu d'Honor de l'Orde de Jaume I el Conqueridor a Lorin Maazel. [2011/2346]  
Pel Decret 12/2008, d'1 de febrer, del Consell, es va constituir l'Orde de Jaume I el Conqueridor, per a distingir aquelles persones físiques o jurídiques que, pels seus mèrits, s'hagen destacat en els àmbits cultural, professional, econòmic, cívic o social, o pels seus serveis al desenvolupament i progrés de la Comunitat Valenciana, a la recuperació i dignificació de la seua cultura, identitat i símbols, i a la difusió dels valors autòctons del poble valencià.  
L'article 4 estableix que la Creu d'Honor de l'Orde podrà ser concedida a persones físiques que no hagen nascut a la Comunitat Valenciana o que, en el moment de la concessió, no tinguen la condició política de valencià.  
Lorin Maazel, director d'orquestra, violinista i compositor estatunidenc d'origen francés (1930, Neuilly-sur-Seine, París), es considerat una de les figures més rellevants dels darrers temps en l'àmbit de la direcció musical. Va debutar com a director d'orquestra amb només nou anys, i aquest mateix any es va posar al front de la Filharmònica de Los Ángeles. Ha sigut director musical de l'Orquestra Simfònica de la Ràdio de Baviera i ha ocupat diferents llocs, com els de director musical de l'Òpera de Viena i de les orquestres Simfònica de Pittsburgh, Cleveland i Filharmònica de Nova York, director artístic i primer director de la Deutsche Oper de Berlín i membre d'honor de les filharmòniques d'Israel i Viena. El seu prestigi l'ha portat a dirigir el Concert d'Any Nou de Viena en onze ocasions. En la seua dilatada carrera ha dirigit més de 150 orquestres i almenys 5.000 concerts i representacions operístiques.  
És fundador i alma mater, com a director artístic, del Festival de Castleton (Virgínia, EUA), festival dedicat principalment a impulsar joves artistes.  
A l'any 2005 va ser nomenat director musical de l'Orquestra de la Comunitat Valenciana, al Palau de les Arts Reina Sofia. Des d'aquest lloc ha estret llaços amb la Comunitat Valenciana, ens ha correspost amb la seua amistat i ens ha transmés la seua passió per la música i l'òpera. Ja des del concert inaugural de l'any 2005, on va dirigir una orquestra formada exclusivament per músics valencians, ha manifestat el seu interés pels compositors valencians. Compositors com Joaquín Rodrigo, Óscar Esplá, Ruperto Chapí o César Cano han format part del seu repertori en la dirección, els quals han sigut interpretats fora de les nostres fronteres sota la seua direcció.  
Si bé els seus èxits com a director d'orquestra n'han sigut molts, pel que fa a la seua faceta humana du a terme múltiples activitats humanitàries, entre les quals cal esmentar la d'Ambaixador de Bona Voluntat de les Nacions Unides.  
Per això, com a reconeixement a la labor realitzada a favor de la cultura en general i de la música en particular, a proposta del president de la Generalitat i amb la deliberació prèvia del Consell, en la reunió del dia 25 de febrer de 2011,  
DECRETE  
Article únic  
Concedir la Creu d'Honor de l'Orde Jaume I el Conqueridor a Lorin Maazel.  
DISPOSICIÓ FINAL  
Única  
El present decret tindrà efectes des del dia que s'aprove.  
València, 25 de febrer de 2011  
El president de la Generalitat,  
FRANCISCO CAMPS ORTIZ